MT Il-Ġurnal Uffiċjali ta’ l-Unjoni Ewropea C 204/31

Opinjoni tal-Kumitat Ekonomiku u Soċjali Ewropew dwar Il-Proposta għal Regolament tal-Parlament Ewropew u tal-Kunsill dwar regoli komuni għall-aċċess għas-suq internazzjonali tat-trasport tal-merkanzija bit-triq (Riformulazzjoni)

COM(2007) 265 finali/3 — 2007/0099 (COD)

(2008/C 204/09)

Nhar is-16 ta' Lulju 2007, il-Kunsill iddeċieda, b'konformità ma' l-Artikolu 71 tat-Trattat li jistabbilixxi l-Komunità Ewropea, li jikkonsulta lill-Kumitat Ekonomiku u Soċjali Ewropew dwar

Il-Proposta għal Regolament tal-Parlament Ewropew u tal-Kunsill dwar regoli komuni għall-aċċess għas-suq internazzjonali tat-trasport tal-merkanzija bit-triq (Riformulazzjoni)

Is-Sezzjoni Speċjalizzata għat-Trasport, l-Enerġija, l-Infrastruttura u s-Soċjetà ta' l-Informazzjoni, inkarigata sabiex tipprepara l-ħidma tal-Kumitat dwar is-suġġett, adottat l-opinjoni tagħha nhar id-19 ta' Frar 2008. Ir-rapporteur kien is-Sur Chagas.

Matul l-443 sessjoni plenarja tiegħu li nżammet fit-12 u t-13 ta' Marzu 2008 (seduta tat-12 ta' Marzu), il-Kumitat Ekonomiku u Soċjali Ewropew adotta din l-Opinjoni b'65 vot favur, 21 vot kontra u 6 astensjonijiet.

1. Konklużjonijiet u rakkomandazzjonijiet

1.1 Il-KESE jilqa' b'interess il-proposta għal Regolament dwar l-aċċess għas-suq tat-trasport internazzjonali tal-merkanzija bit-triq. F'din il-proposta l-Kummissjoni ppreferiet l-armonizzazzjoni ta' l-implimentazzjoni tar-Regolament, u bis-saħħa ta' dan ser tkun tista' tinstab definizzjoni ċara u infurzabbli għall-kabotaġġ li ġeneralment ittejjeb ir-regoli dwar il-konformità u l-infurzar. Din l-għażla tikkorrispondi mat-talbiet tal-maġġoranza ta' l-atturi professjonali fis-settur.

1.2 Madankollu, il-KESE huwa tal-fehma li d-dimensjoni soċjali ta' l-aċċess għas-suq tat-trasport internazzjonali tal-merkanzija bit-triq jistħoqqilha aktar attenzjoni. Bħat-traffiku terz (1), il-kabotaġġ jista' joħloq il-kompetizzjoni inġusta u d-dumping soċjali f'dan is-settur minħabba l-qabża bejn il-pagi tas-sewwieqa ta' l-Istati Membri l-ġodda u dawk qodma.

1.3 Il-KESE jemmen li jekk l-operazzjonijiet tal-kabotaġġ isiru f'sebat ijiem, il-kontroll tiegħu jkun aktar faċli. Dan il-kabotaġġ huwa aċċettat biss meta jsir wara vjaġġ internazzjonali.

1.4 Il-kontroll tal-kabotaġġ għandu jkun parti minn strateġija nazzjonali għall-kontroll ta' l-implimentazzjoni tal-leġislazzjoni dwar it-trasport bit-triq kif ukoll minn sistema ta' koordinazzjoni fil-livell Komunitarju. Il-KESE ma jaqbilx li jkun hemm għadd kbir ta' kumitati fil-livell Ewropew, u jisħaq fuq kumitat wieħed magħmul minn rappreżentanti ta' l-Istati Membri fejn l-imsieħba soċjali jipparteċipaw bħala osservaturi.

1.5 Għall-perijodu iktar fit-tul il-Kumitat jista' jħeġġeġ lill-Kummissjoni sabiex tagħmel iktar analiżi bil-għan li s-suq intern jitwettaq aħjar flimkien ma' iktar armonizzazzjoni ta' l-istandards ta' kwalità, il-ħarsien tal-ħaddiema u l-qafas fiskali u soċjali, inkluż it-tnaqqis fid-differenzi fil-pagi.

2. Introduzzjoni

2.1 Il-proposta għal Regolament li qed tiġi analizzata f'din l-Opinjoni dwar l-aċċess għas-suq tat-trasport internazzjonali tal-merkanzija bit-triq tolqot xi ftit jew wisq ukoll l-elementi li jagħmlu parti mill-pilastri tas-suq intern tat-trasport bit-triq.

2.2 B'mod aktar speċifiku, dawn il-pilastri huma magħmula minn qafas legali li jistabbilixxi regoli Ewropej bl-isem ta' regoli komuni applikabbli. Dawn ir-regoli jridu jiġu rispettati mit-trasport internazzjonali tal-merkanzija u l-passiġġieri bit-triq fi ħdan l-UE (jiġifieri, vjaġġi lejn jew minn territorju ta' Stat Membru, jew li jgħaddu mit-territorju ta' wieħed mill-Istati Membri jew aktar).

2.3 Dan il-qafas: — jistabbilixxi standards minimi ta' kwalità li għandhom jintlaħqu sabiex wieħed jidħol fil-professjoni; — jilliberalizza t-trasport internazzjonali tal-merkanzija bit-triq u s-servizzi okkażjonali tal-passiġġiera; — iwaqqaf kompetizzjoni regolata li tawtorizza s-servizzi regolari tat-trasport ta' passiġġiera, u ta' xi operazzjonijiet tat-trasport ta' merkanzija minn trasportaturi mhux residenti.

2.4 Billi dan il-qafas legali twaqqaf bil-għan li s-suq intern jaħdem bla xkiel mhux dejjem tqies l-impatt soċjali tiegħu, jiġifieri l-impatt fuq il-kundizzjonijiet ta' l-impjieg u tax-xogħol tas-sewwieq professjonali tal-karozzi tal-linja jew tat-trakkijiet. Dak iż-żmien (l-ewwel Direttiva nħarġet fl-1962) id-dimesjoni soċjali tas-suq intern tat-trasport bit-triq jew it-trasport sostenibbli ma kenitx kunsiderazzjoni politika f'dan il-qasam.

3. Il-Proposta tal-Kummissjoni

3.1 Il-proposta tal-Kummissjoni tidentifika ħames għażliet ta' politika — minn għażla ta' “l-ebda bidla” għal għażla ta' “liberalizzazzjoni” li m'għandha tagħmel l-ebda restrizzjoni kwantitattiva fuq il-kabotaġġ. Il-Kumitat jaħseb li attwalment l-istandards ivarjaw wisq fl-Ewropa sabiex ikun hemm liberalizzazzjoni sħiħa mingħajr ma jonqsu l-istandards u l-kwalità tas-servizz u l-istandards li ilhom stabbiliti favur il-ħarsien tas-saħħa, is-sikurezza u l-kundizzjonijiet tax-xogħol fl-industrija. Għalhekk qed jipproponi li fil-preżent tingħażel it-triq tan-nofs, li hija iktar limitata, jiġifieri l-għażla ta' l-“armonizzazzjoni”, li tista' tinkludi definizzjoni ċara u li tista' tiġi infurzata taċ-ċirkostanzi fejn l-operazzjonijet ta' kabotaġġ għandhom jiġu permessi, flimkien ma' proċeduri mtejba għall-iżgurar tal-konformità u l-infurzar, u l-istandardizzazzjoni u s-semplifikazzjoni tal-burokrazija involuta.

3.2 Din il-proposta hija parti minn pakkett leġislattiv li jinkludi tliet proposti għal Regolament bil-għan li jimmodernizza, jissemplifika u jqassar ir-regoli dwar l-aċċess għall-professjoni u s-suq tat-trasport tal-merkanzija u l-passiġġieri bit-triq, u tinkludi rapport dwar l-applikazzjoni tad-Direttiva dwar il-ħin tax-xogħol għal sewwieq li jaħdmu għal rashom. Għalhekk din il-proposta għandha titqies f'dan il-kuntest ġenerali.

3.3 Fid-dawl ta' dan il-Kummissjoni ġġustifikat din il-proposta għal Regolament bil-ħtieġa ta' titjib fiċ-ċarezza, il-leġġibbiltà u l-infurzabbiltà tar-regoli li huma fis-seħħ bħalissa. L-applikazzjoni u l-kontroll ta' l-applikazzjoni ta' ċerti miżuri f'dan il-qafas leġislattiv m'humiex ugwali minħabba n-nuqqas ta' leġislazzjoni ċara jew kompluta.

3.4 B'mod aktar speċifiku, l-applikazzjoni u l-kontroll ta' l-applikazzjoni ta' dawn l-aspetti li ġejjin joħolqu xi ftit problemi: — l-ambitu ta' l-applikazzjoni tar-Regolament f'dak li għandu x'jaqsam mat-trasport minn trasportaturi Komunitarji lejn u minn pajjiżi terzi; — id-diffikultajiet fl-implimentazzjoni tal-kabotaġġ temporanju; minkejja l-komunikazzjoni interpretattiva ppubblikata fl-2005 fuq il-bażi tad-definizzjoni ta' “temporanju/a” li tat il-Qorti tal-Ġustizzja b'rabta mal-libertà tas-servizzi, id-diffikultajiet baqgħu u l-Istati Membri għandhom it-tendenza li jimplimentaw regoli diverġenti li jkunu diffiċli biex tikkontrolla l-applikazzjoni tagħhom jew li jitfgħu piż amministrattiv addizzjonali; — in-nuqqas ta' effikaċja ta' l-iskambju ta' informazzjoni bejn l-Istati Membri; bħala riżultat ta' dan, l-intrapriżi li joperaw fit-territorju ta' Stat Membru għajr l-Istat Membru fejn huma stabbiliti ftit li xejn jissograw sanzjonijiet amministrattivi, u dan iwassal għal distorsjoni tal-kompetizzjoni bejn dawk l-intrapriżi li ma jkunux daqshekk inklinati li jikkonformaw mar-regoli u l-intrapriżi l-oħra; — l-eteroġeneità tad-diversi dokumenti ta' kontroll (liċenzja Komunitarja, kopji attestati u attestazzjoni tas-sewwieqa) li toħolq problemi waqt il-verifiki fit-triq, u ta' sikwit twassal għal telf ta' żmien konsiderevoli għat-trasportaturi.

3.5 Il-proposta għandha l-għan li tirrevedi u tikkonsolida r-Regolament (KEE) Nru 881/92, ir-Regolament (KEE) Nru 3118/93 u d-Direttiva 2006/94/KE. Però din m'hijiex sempliċement riformulazzjoni billi l-proposta fiha elementi ġodda, per eżempju, rigward il-kabotaġġ. Hija bbażata fuq l-Artikolu 71 tat-Trattat li jirreferi għar-regoli li japplikaw għat-trasport internazzjonali kif ukoll għall-kundizzjonijiet li jirregolaw il-mod li bih it-trasportaturi mhux residenti jistgħu joperaw servizzi ta' trasport f'xi Stat Membru (2).

3.6 Il-Kummissjoni hija tal-fehma li l-proposta tagħha tirrifletti l-ħtieġa tal-funzjonament tajjeb tas-suq intern, li hi qed tagħti kontribut biex jintlaħqu l-objettivi ta' l-istrateġija ta' Lisbona, u biex jissaħħu s-sigurtà fit-triq u l-eżerċizzju ta' regolamentazzjoni aħjar, u li hi ser ittejjeb ir-rispett għar-regoli tal-protezzjoni soċjali.

3.7 It-test propost jirrigwarda ż-ŻEE (Żona Ekonomika Ewropea), u għalhekk għandu jiġi estiż għal din iż-żona.

4. Kummenti ġenerali

4.1 Il-KESE jilqa' b'interess il-proposta għal Regolament dwar l-aċċess għas-suq internazzjonali tat-trasport tal-merkanzija bit-triq. Fil-prinċipju, il-KESE jemmen li l-objettiv fit-tul għandu jkun li nersqu lejn suq iktar liberalizzat ta' l-operazzjonijiet tat-trasport tal-merkanzija bit-triq fl-UE flimkien ma' l-infurzar xieraq ta' standards Ewropej ta' saħħa, sikurezza u ħarsien tal-ħaddiema, u aktar armonizzazzjoni fl-oqsma fiskali u soċjali, inkluż it-tnaqqis fid-differenzi fil-pagi, jiġifieri d-direzzjoni għandha tkun lejn il-ħames għażla tal-Kummissjoni. Din l-għażla hija konformi mar-Regolament attwali Nru 3118/93 u l-politika dwar is-suq intern. Dan jista' jwassal sabiex l-industrija tkun iktar kompetittiva b'benefiċċji għall-qasam tan-negozju Ewropew kollu kemm hu bħala utent tas-servizzi tat-trasport tal-merkanzija, u jista' jkollu vantaġġi ambjentali permezz tat-tnaqqis tan-numru ta' vjaġġi ta' vetturi vojta jew parzjalment vojta li jsiru minħabba r-restrizzjonijiet attwali fuq il-kabotaġġ.

4.2 Madankollu, il-Kumitat jaqbel mal-Kummissjoni li l-liberalizzazzjoni sħiħa tas-suq tat-trasport madwar l-Ewropa attwalment tkun wisq ta' fixkla u ġġib magħha riskju serju li jonqsu l-istandards soċjali u tal-kwalità u li titnaqqas il-konformità magħhom. Huwa jemmen li l-Kummissjoni għandha titħeġġeġ sabiex tagħmel analiżi iktar fil-fond li nħasset il-ħtieġa tagħha fit-triq lejn iktar liberalizzazzjoni fil-futur. Iżda jaqbel mal-Kummissjoni li l-għażla ta' “l-armonizzazzjoni” hija l-aħjar pass 'il quddiem fil-futur qarib.

4.3 B'mod partikolari, il-KESE jikkunsidra li hemm bżonn: — ta' definizzjoni ġdida dwar il-kabotaġġ li tirregola l-kundizzjonijiet dwar il-mod li bih trasportaturi mhux residenti jistgħu joperaw servizzi ta' trasport f'xi Stat Membru; — ta' format semplifikat u standardizzat tal-liċenzja Komunitarja u l-kopji attestati, kif ukoll l-attestazzjoni tas-sewwieqa; — tat-tisħiħ tad-dispożizzjonijiet attwali billi Stat Membru jiġi obbligat jieħu miżuri, fuq talba ta' Stat Membru ieħor, meta trasportatur li tkun inħarġitlu liċenzja Komunitarja jikser il-liġi fl-Istat Membru fejn hu stabbilit jew fi Stat Membru ieħor; jgħinu fit-tisħiħ taċ-ċarezza u l-infurzabbiltà tal-miżuri.

4.4 Il-KESE jfakkar li skond il-konsultazzjoni organizzata mill-Kummissjoni qabel il-pakkett leġislattiv u b'mod partikolari qabel din il-proposta, il-maġġoranza ta' l-atturi professjonali kienu jemmnu li jinħtieġu regoli ċari, sempliċi u applikabbli li jkunu l-istess fl-Istati Membri kollha u li jkunu jistgħu jiġu kkontrollati b'mod faċli. F'din il-proposta l-Kummissjoni ppreferiet l-armonizzazzjoni li bis-saħħa tagħha ser tkun tista' tinstab definizzjoni ċara u infurzabbli li ttejjeb mhux ftit ir-regoli dwar il-konformità u l-infurzar. Din l-għażla tikkorrispondi mat-talbiet ta' dawn l-atturi.

4.5 Fil-fatt, minkejja li l-preambolu tar-Regolament 881/92 jagħmel referenza għall-“eliminazzjoni tar-restrizzjonijiet imposti fuq il-fornituri tas-servizzi minħabba n-nazzjonalità jew minħabba l-fatt li huma stabbiliti fi Stat Membru differenti minn dak li fih is-servizz sejjer ikun ipprovdut”, żgur li l-fatt li d-deroga nżammet, għalkemm fuq bażi temporanja, b'konformità ma' l-Artikolu 71(2) tat-Trattat, huwa ġġustifikat: il-liberalizzazzjoni sħiħa tas-suq “jista' jkollha effett serju fuq il-livell ta' għajxien u fuq l-impjieg f'ċerti arei u fuq l-operat tal-faċilitajiet tat-trasport ...”

4.6 Madankollu, il-KESE huwa tal-fehma li d-dimensjoni soċjali ta' l-aċċess għas-suq tat-trasport internazzjonali tal-merkanzija bit-triq jistħoqqilha aktar attenzjoni. Huwa veru li f'għadd ta' premessi, b'mod partikolari fit-12-il premessa, tissemma d-Direttiva dwar l-impjieg ta' ħaddiema fil-qafas ta' prestazzjoni [provvista] ta' servizzi (Direttiva 96/71) li trid tiġi applikata f'każ li għall-provvista ta' servizzi ta' kabotaġġ it-traportaturi jċaqilqu lill-ħaddiema li għandhom relazzjoni ta' xogħol magħhom mill-Istat Membru li s-soltu jaħdmu fih. Però din il-premessa la tissemma fl-Artikoli u lanqas fil-memorandum ta' spjegazzjoni.

4.7 Dan l-aspett huwa daqstant ieħor aktar importanti għax id-dispożizzjonijiet legali Komunitarji għas-settur tat-trasport bit-triq, l-aktar dawk rigward il-kapitolu soċjali, mhux qed jiġu implimentati fl-Istati Membri kollha.

5. Kummenti speċifiċi

5.1 L-ambitu ta' l-applikazzjoni (Artikolu 1)

5.1.1 Il-KESE jiddispjaċih li r-Regolament ma japplikax għat-trasport internazzjonali ta' anqas minn 3,5 tunnellati. Fid-dawl tat-tkabbir tas-servizz tal-messaġġiera u tal-kunsinni dar dar, anke fir-reġjuni tal-fruntiera, kien ikun iġġustifikat il-fatt li dan ir-Regolament jinkludi l-vetturi ta' anqas minn 3,5 tunnellati, li jintużaw f'dan is-settur, sabiex tiġi evitata l-kompetizzjoni inġusta.

5.1.2 Il-KESE jesprimi l-biża' tiegħu rigward il-fatt li dan ir-Regolament ma japplikax għat-trasport internazzjonali li jitlaq minn Stat Membru lejn pajjiż terz u viċi-versa ġaladarba jkun għadu ma ntlaħaqx ftehim bejn il-Komunità u l-pajjiż terz ikkonċernat. Għaldaqstant, il-KESE jitlob lill-Kummissjoni biex tistinka ħalli tikkonkludi dawn il-ftehimiet, b'mod partikolari ma' dawk il-pajjiżi li jmissu ma' l-Unjoni Ewropea.

5.2 Definizzjonijiet (Artikolu 2)

5.2.1 Il-KESE jilqa' bi pjaċir il-fatt li ġew iċċarati d-definizzjonijiet il-ġodda dwar l-Istat Membru ospitanti, it-trasportatur mhux residenti u l-operazzjoni ta' kabotaġġ.

5.3 Id-definizzjoni operattiva tal-kabotaġġ (Artikoli 2 u 8)

5.3.1 Skond il-proposta tal-Kummissjoni, it-trasportaturi jitħallew iwettqu sa tliet operazzjonijiet ta' kabotaġġ wara t-trasport internazzjonali minn meta titwassal il-merkanzija li tkun inġarret mit-trasport internazzjonali li jkun dieħel. L-aħħar operazzjonijiet ta' kabotaġġ iridu jsiru fi żmien sebat ijiem.

5.3.2 Il-vantaġġ ta' din id-definizzjoni operattiva hu li ma tħallix lit-trasportaturi mhux residenti jidħlu b'vettura vojta. Il-kabotaġġ huwa permess biss meta jsir qabel jew wara vjaġġ internazzjonali bit-tagħbija.

5.3.3 L-iżvantaġġ huwa li teoretikament it-trasportatur jista' jirrepeti l-operazzjoni wara s-sebat ijiem għall-istess kumpanija, l-istess tip ta' merkanzija, u l-istess vjaġġi. F'dan il-każ kif nistgħu nkunu ċerti li l-operazzjonijiet ta' kabotaġġ huma temporanji?

5.3.4 Għal din ir-raġuni, il-KESE jisħaq li t-test il-ġdid għandu jinkludi u jenfasizza l-fatt li “n-natura temporanja” hija karatteristika essenzjali tal-kabotaġġ (3).

5.3.5 Għalkemm il-kabotaġġ jammonta biss għal 3 % tat-trasport tal-merkanzija internazzjonali (4), xorta hu importanti għal Stati Membri iżgħar, fejn is-swieq limitati tat-trasport nazzjonali bit-triq jinkoraġġixxu lit-trasportaturi biex ifittxu opportunitajiet ta' trasport tal-merkanzija lil hinn minn xtuthom. Jista' jkun li l-istatistika mhix 100 % affidabbli — il-kabotaġġ jiġi rappurtat mill-pajjiż fejn huwa irreġistrat it-trasportatur — però turi li dan il-fenomenu qed jikber (5).

5.3.6 Minkejja li l-istatistika hija miftuħa għad-diskussjoni, hija turi li l-kabotaġġ jirrappreżenta parti sostanzjali mit-trasport internazzjonali, l-aktar fil-pajjiżi ż-żgħar fost l-Istati Membri l-qodma. It-trasportaturi Olandiżi huma l-aktar attivi fis-suq tal-kabotaġġ, u warajhom hemm il-Ġermanja u l-Lussemburgu. Fl-2005, dawn it-tliet pajjiżi f'daqqa kellhom f'idejhom nofs it-trasport totali tal-kabotaġġ li sar mit-trasportaturi ta' l-UE-25. Għalkemm, kuntrarjament, ir-rata ta' penetrazzjoni skond il-pajjiż (din hi r-rata tal-kabotaġġ fis-suq domestiku tal-pajjiż, jiġifieri t-trasport nazzjonali flimkien mal-kabotaġġ) għaddiet minn tkabbir bil-mod iżda kostanti, din baqgħet f'limiti negliġibbli. Sa mill-1999, il-Belġju, il-Lussemburgu u Franza kellhom l-ogħla rati ta' penetrazzjoni: il-Belġju 2,87 %, Franza 2,50 % u l-Lussemburgu 1,99 % (6). Fl-Istati Membri l-ġodda, ħafna drabi r-rata ta' penetrazzjoni tal-kabotaġġ kienet anqas minn 0,3 %, minbarra fil-Latvja (0,8 %).

5.3.7 Madankollu, il-KESE huwa mħasseb dwar l-effetti negattivi tal-kabotaġġ, li ser ikunu kbar, fuq l-intrapriżi ż-żgħar u medji f'dan is-settur meta l-kabotaġġ isir fl-Istati Membri l-qodma minn operaturi li ġejjin mill-Istati Membri l-ġodda, li ser jibagħtu lis-sewwieqa tagħhom jagħmlu l-kabotaġġ b'pagi li jkunu ħafna aktar baxxi minn dawk li jitħallsu fl-Istat ospitanti (7).

5.3.8 Naturalment, il-KESE m'huwiex kontra l-fatt li l-operaturi ta' l-Istati Membri l-ġodda jidħlu fis-suq. Però mad-dħul tagħhom fis-suq titqajjem il-kwistjoni dwar il-limitazzjoni u l-kontroll tal-kabotaġġ sabiex jiġu evitati l-kompetizzjoni inġusta u d-dumping soċjali. Għalhekk, il-KESE jappoġġja l-għażla tal-Kummissjoni li twaqqaf qafas legali favur il-kompetizzjoni regolata u kontra l-liberalizzazzjoni sħiħa tal-kabotaġġ.

5.3.9 L-istima ta' l-impatt tal-miżuri li pproponiet il-Kummissjoni tixħet id-dawl ukoll fuq il-progress tat-traffiku terz (xi wħud jirreferu għalih bħala l-“kabotaġġ il-kbir”) (8). Barra minn dan, għadd dejjem jiżdied ta' intrapriżi tat-trasport u l-loġistika qed jiftħu kumpaniji sussidjarji fl-Istati Membri l-ġodda u minn hemm jibagħtu lis-sewwieqa jservu t-trasport internazzjonali bejn l-Istati Membri l-qodma bi prezzijiet li jegħlbu kull xorta ta' kompetizzjoni minħabba l-qabża li teżisti bejn il-pagi tas-sewwieqa fl-Istati Membri l-qodma u dawk ġodda. Dan huwa aspett ieħor tal-kompetizzjoni inġusta u d-dumping soċjali, imma ma jiġix ikkunsidrat f'din il-proposta għal Regolament.

5.3.10 Din hija wkoll ir-raġuni għaliex il-KESE jiddispjaċih li d-dimensjoni soċjali ma tidhirx fil-pakkett leġislattiv u, b'mod speċjali, f'din il-proposta. Hawnhekk la titqies il-qabża bejn il-pagi fl-Istati Membri l-qodma u dawk ġodda li teżisti f'dan is-settur, u lanqas l-effett negattiv fuq l-intrapriżi ż-żgħar u medji, fuq l-impjiegi u fuq il-pagi tas-sewwieqa.

5.3.11 Rigward il-kontroll tal-kabotaġġ (Artikolu 8), skond il-Kummissjoni l-korpi ta' l-infurzar jistgħu jiċċekkjaw b'mod aktar faċli jekk l-attività ta' kabotaġġ hix legali billi jħarsu lejn id-dokumenti ta' kunsinna CMR li juru d-dati tat-tagħbija u l-ħatt ta' trasport internazzjonali. Apparti dan, għal kull operazzjoni ta' kabotaġġ jeħtieġ li tiġi inkluża l-informazzjoni dwar min qed jibgħat, it-trasportatur u d-destinatarju. Iridu jissemmew ukoll il-post u d-data tat-teħid tal-merkanzija u l-post fejn għandhom jitwasslu, l-isem li jintuża s-soltu għan-natura tal-merkanzija u l-metodu ta' l-imballaġġ, kif ukoll, fil-każ ta' merkanzija perikoluża, l-isem tagħha li jingħaraf b'mod ġenerali u l-għadd ta' pakketti, il-marki speċjali u n-numri tagħhom, il-piż gross jew il-kwantità tal-merkanzija li tiġi espressa b'mod ieħor, il-pjanċi tan-numru tal-vettura u tat-trejler. Bis-saħħa ta' din l-informazzjoni wieħed ikun jista' jiċċekkja aħjar il-kabotaġġ li jkun imbassar fi żmien sebat ijiem. Però l-KESE jemmen l-kontroll ta' operazzjoni ta' kabotaġġ ikun aktar faċli jekk din tkun trid issir fi żmien sebat ijiem.

6. X'inhi r-rilevanza tad-Direttiva dwar l-impjieg ta' ħaddiema?

6.1 Id-Direttiva dwar l-impjieg ta' ħaddiema fil-qafas ta' prestazzjoni [provvista] ta' servizzi (Direttiva 96/71) trid tiġi applikata f'każ li għall-provvista ta' servizzi ta' kabotaġġ it-traportaturi jċaqilqu lill-ħaddiema li għandhom relazzjoni ta' xogħol magħhom mill-Istat Membru li s-soltu jaħdmu fih.

6.2 Il-problema tinsab fil-mod ta' kif id-Direttiva ġiet trasposta fil-leġislazzjoni nazzjonali. F'dan il-każ partikolari, il-konsegwenza ta' dan hija li jkun hemm differenzi fl-applikazzjoni dwar is-setturi u t-tul ta' żmien tal-provvista ta' servizz. B'hekk, xi pajjiżi japplikaw id-Direttiva għas-settur tal-kostruzzjoni biss, oħrajn jobbligaw lill-fornituri biex japplikaw id-Direttiva sa mill-ewwel jum li fih jipprovdu s-servizzi tagħhom (9). Barra minn dan, id-Direttiva toffri l-possibbiltà li l-Istati Membri jagħtu deroga mill-applikazzjoni permezz ta' ftehimiet kollettivi meta l-impjieg ma jkunx għal aktar minn xahar (10).

6.3 Fil-każ tal-kabotaġġ, fid-dawl tal-fatt li l-applikazzjoni tad-Direttiva tvarja skond l-Istati, għalkemm din id-Direttiva hija vermant applikata mhix ser issolvi l-problemi marbuta mal-kompetizzjoni inġusta u d-dumping soċjali.

6.4 Apparti dan, ma jeżisti l-ebda kontroll ta' l-applikazzjoni tad-Direttiva dwar l-impjieg ta' ħaddiema (11). Ta' min jinnota din l-ommissjoni billi skond id-Direttiva in kwistjoni kull Stat Membru huwa obbligat jiggarantixxi l-kooperazzjoni bejn l-awtoritajiet pubbliċi responsabbli b'konformità mal-leġislazzjoni soċjali (12).

6.5 Għaldaqstant, il-KESE ser jieħdu nota tar-riżultati tad-djalogu soċjali Ewropew tas-settur tat-trasport bit-triq dwar dan is-suġġett.

7. Ċertifikazzjoni tas-sewwieq (Artikolu 5)

7.1 Il-KESE jitlob li ċ-ċertifikazzjoni tas-sewwieq li ssir f'pajjiż terz tiċċertifika wkoll li s-sewwieq huwa reġistrat mas-sigurtà soċjali.

8. Kontroll (Artikoli 10 sa 15)

8.1 Il-proposta għal Regolament tobbliga lill-Istati Membri jaqsmu l-informazzjoni bis-saħħa ta' ċentri nazzjonali ta' kuntatt li l-implimentazzjoni tagħhom hija konformi mar-Regolament dwar il-kundizzjonijiet ta' l-aċċess għall-professjoni ta' trasportatur bit-triq. Dawn huma awtoritajiet jew korpi amministrattivi inkarigati mill-iskambju ta' informazzjoni mal-kontropartijiet tagħhom fl-Istati Membri l-oħra.

8.2 Huwa stipolat ukoll li l-Istati jdaħħlu fir-reġistru nazzjonali tagħhom ta' l-intrapriżi tat-trasport bit-triq kull ksur serju u ksur minimu ripetut li jitwettaq minn trasportatur tagħhom u li jwassal għall-impożizzjoni ta' sanzjoni.

8.3 Il-proposta għal Regolament tintroduċi proċedura ġdida li għandu jsegwi dak l-Istat Membru li jinnota ksur imwettaq minn trasportatur mhux residenti. L-Istat Membru għandu xahar biex jikkomunika l-informazzjoni skond format standard minimu. Jista' jitlob lill-Istat Membru fejn ikun stabbilit it-trasportatur biex jimponi sanzjonijiet amministrattivi. L-Istat Membru fejn ikun stabbilit it-trasportatur ikkonċernat għandu tliet xhur biex jinforma lill-Istat Membru l-ieħor bis-segwitu li jkun sar.

8.4 Fil-fehma tal-KESE dawn id-dispożizzjonijiet il-ġodda huma pass 'il quddiem. Madankollu, il-KESE jiddispjaċih li l-prinċipji u l-proċeduri ta' kontroll u applikazzjoni tal-leġislazzjoni Ewropea dwar it-trasport bit-triq huma frammentati u differenti. Għall-KESE, il-prinċipju ta' l-estraterritorjalità li huwa applikabbli fil-każ tal-leġislazzjoni dwar is-sewqan u l-perijodu ta' mistrieħ (Regolament (KE) Nru 561/2006) għandu jiġi applikat ukoll f'każ li tinkiser il-leġislazzjoni dwar il-kabotaġġ. Dan kieku jkun inċentiv ikbar biex tiġi rispettata l-liġi.

8.5 Id-Direttiva 2006/22 tirrikjedi strateġija nazzjonali ta' kontroll koerenti, u titlob lill-Istati Membri biex jaħtru korp għall-koordinazzjoni tal-kontroll tal-leġislazzjoni dwar is-sewqan u l-perijodu ta' mistrieħ. Għall-KESE, il-kontroll tal-kabotaġġ għandu jagħmel parti minn din l-istrateġija.

8.6 L-istess jgħodd għall-kumitat li nħatar sabiex jgħin lill-Kummissjoni. Il-KESE ma jaqbilx li jkun hemm għadd kbir ta' kumitati, u jisħaq fuq kumitat wieħed magħmul minn rappreżentanti ta' l-Istati Membri fejn l-imsieħba soċjali jipparteċipaw bħala osservaturi. Dan il-kumitat għandu jgħin lill-Kummissjoni f'dak li għandu x'jaqsam mal-kontroll u l-applikazzjoni tal-leġislazzjoni Ewropea dwar it-trasport bit-triq.

Brussell, it-12 ta' Marzu 2008. Il-President tal-Kumitat Ekonomiku u Soċjali Ewropew Dimitris DIMITRIADIS

(1) It-traffiku terz huwa t-trasport bejn pajjiż A u pajjiż B li jsir minn trasportatur stabbilit f'pajjiż C.

(2) Artikolu 71, ĠU C 325, 24.12.2002, p. 61 jistipola:

1.“ Bl-iskop li jwettaq l-Artikolu 70, u filwaqt illi jqis il-fatturi partikolari tat-trasport, il-Kunsill, filwaqt li jaġixxi skond il-proċedura msemmija fl-Artikolu 251 u wara li jikkonsulta mal-Kumitat Ekonomiku u Soċjali, għandu jistabbilixxi: (a) regoli komuni li japplikaw għat-trasport internazzjonali lejn jew mit-territorju ta' Stat Membru jew li jaqsam it-territorju ta' Stat Membru wieħed jew aktar; (b) il-kundizzjonijiet li jirregolaw il-mod li bih trasportaturi mhux residenti jistgħu joperaw servizzi ta' trasport f'xi Stat Membru (c) miżuri li jtejbu s-sigurtà fit-trasport; (d) provvedimenti oħra xierqa. 2. Bħala deroga mill-proċedura msemmija fil-paragrafu 1, meta l-applikazzjoni tad-disposizzjonijiet li jirrigwardaw il-prinċipji tas-sistema regolatorja għat-trasport jista' jkollha effett serju fuq il-livell ta' għajxien u fuq l-impjieg f' ċerti arei u fuq l-operat tal-faċilitajiet tat-trasporti, dawn għandhom jiġu stabbiliti mill-Kunsill filwaqt li jaġixxi unanimament fuq proposta mill-Kummissjoni, wara li jikkonsulta mal-Parlament Ewropew u l-Kumitat Ekonomiku u Soċjali. Filwaqt li jagħmel dan, il-Kunsill għandu jqis il-bżonn għall-adattament għall-iżvilupp ekonomiku li jkun se jirriżulta mill-istabbiliment tas-suq komuni.”

(3) Fuq il-bażi tal-Regolament (KEE) Nru 3118/93 tal-Kunsill tal-25 ta' Ottubru 1993 li jistabbilixxi l-kundizzjonijiet li permezz tagħhom trasportaturi mhux residenti jistgħu joperaw servizzi ta' skariġġ bit-triq ġewwa Stat Membru (ĠU L 279, 12.11.1993, p. 1) u l-Komunikazzjoni interpretattiva tal-Kummissjoni dwar in-natura temporanja tal-kabotaġġ bit-triq fit-trasport tal-merkanzija, Diċembru 2004.

(4) Statistiques en bref, Mathieu Yves, 77/2007, “Données essentielles du Panorama des transports 1990-2005”, p. 4.

(5) Statistiques en bref, Simo Pasi, 27/2007, “Tendances du transport routier de marchandises de 1999 à 2005”, p. 6; fl-2005 sar progress ta' 2 % meta mqabbel ma' l-2004.

(6) Statistiques en bref, Simo Pasi, 27/2007, “Tendances du transport routier de marchandises de 1999 à 2005”, p. 6; fl-2005 sar progress ta' 2 % meta mqabbel ma' l-2004.

(7) Id-Dokument ta' ħidma tas-Servizzi tal-Kummissjoni, stima ta' l-impatt SEC(2007) 635/2 jispjega li l-ispejjeż tax-xogħol (sewwieqa), b'mod partikolari, jistgħu jvarjaw minn 1 sa 3, u xi drabi saħansitra minn 1 sa 6 (paġna 6). Il-verżjoni bil-Malti mhix disponibbli.

(8) Id-Dokument ta' ħidma tas-servizzi tal-Kummissjoni, stima ta' l-impatt SEC(2007)635/2, paġna 6, jidentifika liema traffiku terz kiber b'mod regolari, b'rata medja annwali ta' 4,4 % bejn l-1999 u l-2003. Din ir-rata għoliet, u fl-2004 u fl-2005 qabżet l-20 %.

(9) Ara Jan Cremers, Peter Donders, l-Edituri, “The free movement of workers in the European Union”, European Institute for Construction Labour Research, CLR studies 4, 2004. L-Olanda tapplika d-Direttiva għas-settur tal-kostruzzjoni u teskludi s-setturi l-oħra, filwaqt li l-Belġju japplika din id-Direttiva sa mill-ewwel jum ta' provvista ta' servizz.

(10) Artikolu 3(4) tad-Direttiva 96/71/KE.

(11) Ecorys, “Study on road cabotage in the freight transport market”, rapport għal DĠ TREN, p. 8.

(12) Direttiva 96/71/CE, Artikolu 3.